KYK: Só lyk superluukse jag van R2,3 mjd. van naby | Netwerk24
KYK: Só lyk superluukse jag van R2,3 mjd. van naby
Deur Petrus Malherbe 14 September 2018 14:13
Die Octopus kom in die Kaapse hawe aan.Foto: Jaco Marais
Wat doen vandag se multi-miljardêrs as hulle hulself 'n bietjie wil trakteer? Hulle koop 'n jag, natuurlik.
Verskeie van die wêreld se rykste mense, insluitende die rolprentregisseur Steven Spielberg, die Russiese sakeman Roman Abramowitsj en Paul Allen, medestigter van Microsoft, besit 'n seiljag.
Die Octopus in Kaapstad
Die Octopus het verskeie dekke en word dikwels vir navorsing gebruik. Foto: Getty Images
Allen se welbekende jag, die Octopus, het Donderdag die Kaapse hawe binnegevaar. Hierdie sakeman, belegger en filantroop besit die jag reeds sedert 2003 en het nagenoeg R2,3 miljard daarvoor betaal.
Die jag het plek vir 26 gaste en beskik oor 'n swembad, 'n dek vir twee helikopters, 'n basketbalbaan, asook sy eie duikboot.
Die Octopus het slaapplek vir 26 gaste in 13 en-suite-kamers. Daar is ook 'n swembad, basketbalbaan en plek vir twee helikopters aan boord.Foto: Getty Images
Allen leen dikwels die Octopus aan navorsers uit om die bodem van die wêreld se oseane te verken.
Dit word ook gebruik om ou skeepswrakke te vind, insluitende die wrak van die USS Indianapolis wat in die Tweede Wêreldoorlog deur 'n torpedo getref is.
Die Octopus is in 2003 gebou en is 126 m lank.Foto: Getty Images
Dit is nie bekend of Allen self aan boord van die Octopus is terwyl dit in die Kaapse hawe vasgemeer is nie.
Die filantroop het Donderdag 'n foto van walvisse wat langs die Amerikaanse kus baljaar, op Twitter geplaas, wat die indruk wek dat hy nie tans in Suid-Afrika is nie.
Paul Allen, medestigter van Microsoft, se superluukse jag.Foto: Getty Images
Die duurste jag nóg
Jagte is nie goedkoop nie. Die meeste sogenaamde superjagte kos meer as R2,3 miljard (die prys van Allen s'n) elk, en die duurste een nóg het sy (onbekende) eienaar na bewering 'n volle R57,5 miljard gekos.
Dié jag, genaamd die History Supreme, behoort glo aan 'n sakeman van Maleisië en is versier met baie goud, platinum en diamante.
In dié 30 m lange jag se hoofslaapkamer is daar ook 'n ornamentele standbeeld wat uit die been van 'n Tirannosourus Rex gekerf is, berig The Sun.
Die History Supreme is die wêreld se duurste seiljag. Foto: Stuart Hughes
Die History Supreme het drie jaar geneem om te bou en is vroeër vanjaar aan sy eienaar afgelewer.
Die wêreld se grootste superjag word glo deur sjeik Khalifa bin Zayed Al Nahyan, president van die Verenigde Arabiese Emirate, besit. Die Azzam is 180 m lank en beskik glo oor sy eie missiele as verdediging.